**K i v o n a t**

**Dombrád Város Önkormányzata Képviselő-testületének 2023. június hó 26-án megtartott rendkívüli nyilvános ülésének jegyzőkönyvéből**

**--------------------------------------------------------------------------------------------------------**

**Dombrád Város Önkormányzata**

**Képviselő-testületének**

**99/2023.(VI.26.) önkormányzati határozata**

**A Tisza-parti természetes fürdőhely üzemeltetéséről**

1. dönt a Tisza-parti természetes fürdőhely üzemeltetéséről
2. felhatalmazza a polgármestert a szükséges intézkedések megtételére.

**Felelős:** Harsányi László polgármester **Határidő:** azonnal

Harsányi László s.k. Dr. Nagy Dóra s.k.

polgármester jegyző

D o m b r á d, 2023. június 26.

A kivonat hiteléül:

Ignéczi Zsuzsanna Judit

hatósági ügyintéző

# *melléklet a 99/2023.(vI.26.) önkormányzati határozathoz*

# A Tisza-parti Természetes Fürdőhely Üzemeltetési Szabályzata

1. Dombrád Önkormányzat Képviselő-testülete a Tisza folyón a Vígadó Csárda és a Tisza folyó közötti területen – dombrádi 2491/4. hrsz.-ú ingatlanon - természetes fürdőhelyet működtet. A működtetés ideje (szezon): minden év június 15-től augusztus 31-ig. A strand napi nyitva tartása: naponta 10-20 óráig.

A fürdőhely várható legnagyobb vendég száma naponta maximum: 300 fő

Ennek kiszolgálásához szükséges területe: 3.000 m2, ami a fürdőhely területén rendelkezésre áll.

A strand parti része füvesített, az árnyékolást a fák biztosítják.

1. A gépjárművek parkolása az Önkormányzat tulajdonában lévő, a 2347/29 hrsz.-ú 3 ha területen ingyenesen biztosított, de azt táblával jelölni kell.
2. A sportolási lehetőség elősegítésére (labdajátékokra) a strand vízparti részén 400 m2 terület rendelkezésre áll, ezt tábla jelzi. A vízi sporteszközök tárolása – kivéve a motoros vízi sporteszközöket - a strand szélén kijelölt helyen engedélyezett. A motoros vízi sporteszközöket tárolni a DUNAPACK Zrt. Elastic 2000 Bt. által üzemeltetett Üdülő (bejáró út 018/12 hrsz.) mólójánál lehet.
3. A strand pihenő, sport és teljes területét állandóan tisztán és rendben kell tartani, amiről a mentőőr köteles gondoskodni. Ennek elősegítése érdekében 2 db 1,1 m3-es szemétgyűjtő konténert – a közszolgáltatást végző Észak-Alföldi Környezetgazdálkodási Nonprofit Kft. (44000 Nyíregyháza, Benczúr tér 7.) útján – ki kell helyezni a strand területére, melyet 4 db kerekes kukával, azokat a fához rögzítve kell kiegészíteni. A kerekes kuka tartalmát a mentőőr naponta tartozik a konténerbe üríteni. A konténer tartalmát heti egy alkalommal köteles az Észak-Alföldi Környezetgazdálkodási Nonprofit Kft. elszállítani.
4. Az Önkormányzat naponta gondoskodik a fürdésre igénybe vett vízfelület és vízpart tisztántartásáról. A szezonban repülőgépes rovarirtást kell biztosítani.
5. A strand területén öltöző helyiség nem áll rendelkezésre. A strandhoz az illemhelyet és öltözőt, mely nemeként elkülönített, valamint a kézmosási, zuhanyzási lehetőséget a Gégény Sándor egyéni vállalkozó tulajdonában lévő Tisza-parti Vigadó Csárda (dombrádi 2491/3 hrsz.) épületében biztosítja az Önkormányzat díjmentesen, amely a vízparttól 100 m-es távolságon belül van. A fürdőközönség számára az illemhelyek használata két férfi és két női illemhely formájában, a zuhanyozási lehetőség két férfi és két női zuhanyzó formájában biztosított. Az illemhelyek és zuhanyzók takarításáról, illetve a szennyvízgyűjtő ürítéséről az Önkormányzat gondoskodik.
6. A strand területén a kézhigiéné feltételeit biztosítani kell. Kézfertőtlenítő biztosítása szükséges a fürdő bejáratánál, a mosdókban, illetve a vendéglátóhelyek közvetlen közelében. A kézmosási és kézfertőtlenítési pontokon a fogyó anyagok (szappan, papírtörlő, kézfertőtlenítő) folyamatos pótlásáról gondoskodni kell.
7. A mellékhelységekben és zuhanyzókban óránként szükséges fertőtlenítő takarítást végezni. A fürdőzők vagy a személyzet által gyakran érintett felületeket (pl. kilincsek, korlátok, csaptelepek, WC lehúzók, pultok, pihenőbútorok stb.) rendszeresen, legalább kétóránként, nagyobb forgalom esetén gyakrabban kell fertőtleníteni.
8. A fürdőhely területén üzemelő sportpályákat naponta kétszer, vagy használatot követően takarítani és fertőtleníteni kell. A kölcsönözhető eszközök fertőtlenítése minden használat után szükséges. Az élővíz és a környezet védelme érdekében a szabadtéri helyszíneken a permetező lemosás helyett a kézi takarítás (fertőtlenítőszeres letörlés) választandó. A kölcsönözhető vízi sporteszközök (kajak, vízibicikli) esetén a gyakran megérintett felületek (pl. lapátok, evezők, kapaszkodók) fertőtlenítése szükséges.

A csúszdák és hasonló élményelemek üzemeltetése során figyelmet kell fordítani arra, hogy a sorban állók között körülbelül 1,5 m távolság legyen. A kapaszkodókat, korlátokat fertőtleníteni szükséges.

A fertőtlenítéshez általánosan a következő koncentráció alkalmazandó:

* 70%-os alkohol (etanol) kis felületek és eszközök két használat közötti fertőtlenítésére
* Nátrium-hipoklorit (hypo) 0,1%-os hígítása felületfertőtlenítésre, 0,5%-os oldat vérrel vagy egyéb testfolyadékkal szennyezett felületek fertőtlenítésére.
* Hidrogén-peroxid tartalmú szerek 0,5%-os hígítása.

A láthatóan szennyezett felületeket a hatékonyabb fertőtlenítés érdekében fertőtlenítés előtt detergenssel meg kell tisztítani. A fertőtlenítőszereket m**i**nden esetben a gyártó által magyar nyelven feltüntetett használati utasítás szerinti, megfelelő koncentrációban és megfelelő behatási idővel kell felhasználni.

A takarítást végző személyzet számára a felhasznált szer felhasználási előírásainak megfelelő védő eszközöket kell biztosítani. A takarítást végző személyzetet oktatásban kell részesíteni a felületek tisztításának, fertőtlenítésének fontosságáról, a fokozott fertőtlenítést igénylő területekről.

1. A fürdőhelyen a következő információs táblákat kell elhelyezni:

* „Fürödni tilos!”tábla a fürdő bejáratánál.
* „Kutyát bevinni tilos!” tábla a fürdő bejáratánál.
* „Mélyvíz!” tábla a bójákkal kijelölt fürdőterületen kívül eső veszélyes szakaszokon.
* A vízminőséget jelző tábla közvetlenül a vízparton.

1. A fürdőhely területére állatot a szezon idején bevinni tilos. Kivételt képeznek az őrkutyás biztonsági szolgálat feladatai ellátásához szükséges kutyák és vakvezető kutyák. A fürdőhely területén a fürdési szezonban horgászni nem szabad.
2. A strandon megforduló fürdőközönség számára zuhanyozási lehetőség a Vígadó Csárda területén 4 zuhanyzó formájában biztosított.
3. Ivóvíz vétel a stranddal szomszédos 6. pontban meghatározott területen, a Vígadó Csárdában, a Bakancsos Ifjúsági Táborban illetve, a Fő úton a 2483 hrsz-ú ingatlan (volt Várda-Drink üdülő) bejáratánál közkútról biztosított.
4. A strandon megengedhető napi vendégszám maximum 300 fő, amit a hirdetőtáblán is ki kell függeszteni.
5. A fürdőhely vizének mintavételezését és a szükséges laboratóriumi vizsgálatokat a fürdési idény kezdete előtt 3 héttel, majd legalább 3 alkalommal (az egyes mintavételek között nem telhet el egy hónapnál hosszabb idő) a Synlab Hungary Kft. 4400 Nyíregyháza, Árok út 41.sz.) útján kell elvégeztetni.

A strand területén a vízmintavétel és egyéb szakhatósági feladatok ellátását a mentőőr köteles elősegíteni és a vízmintavétel eredményétől függően a fürdést tiltó tábla kihelyezéséről gondoskodni.

1. A fürdőzőket írásos formában (lehetőség szerint hangjelzéssel is) tájékoztatni kell:
2. a víz minőségéről és annak megőrzésével kapcsolatos használati szabályokról,
3. a levegő és a víz aktuális hőmérsékletéről, a víz mélységéről,
4. a fürdő rendeltetésszerű használatával összefüggő kötelezettségekről,
5. a határértéket meghaladó, napi UV sugárzási szint mértékéről, és a védelem nélküli napon tartózkodás ajánlott időtartamáról,
6. egyéb közérdekű információkról.
7. A strand területén annak működési ideje alatt naponta 10 órától 20 óráig mentőőr teljesít szolgálatot, akinél az elsősegélynyújtó felszerelést és a kötszereket el kell helyezni. Amennyiben az elsősegélynyújtó felszerelés használatra kerül, úgy a felszerelések gyógy- és kötszerek pótlásáról haladéktalanul tartozik gondoskodni a mentőőr.
8. A mentőőr ügyeleti helyét feltűnő jelzéssel a fürdőzők tudomására kell hozni.
9. A mentőőr a fürdőhelyen üzemeltetési naplót tartozik vezetni az alábbiakról:

- a strandot naponta igénybevevők fürdőzők száma

- a fürdőzőket ért bármilyen baleset, vagy rosszullét

- a vízminőségi és víztechnológiai vizsgálatok

- üzemelés alatti rendkívüli események

- a fürdőzési szezon előtt elvégzett, medervíz alatti lánchúzás eredménye

- a rendszeres, illetve az alkalmankénti karbantartási munkálatok ideje, helye, műszaki tartalma, illetve a tevékenységet végző személy, külső vállalkozó neve, telefonszáma, adatai

- a Megyei Kormányhivatal által végzett ellenőrzések időpontjai és észrevételezései

1. A mentőőr a balesetek megelőzése céljából vizsgálni köteles kötél vagy lánc végighúzásával a meder víz alatti részét, minden évben a fürdési szezon előtt, valamint balesetveszély gyanúja esetén megvizsgálni. A vizsgálat eredményét az üzemeltetési naplóban köteles rögzíteni.
2. Mentőőrként alkalmazni kizárólag azt a személyt lehet, aki a vízi mentésben való jártasságáról érvényes igazolással rendelkezik és egészségügyi alkalmasságát az orvos igazolja.
3. A mentőőrt el kell látni a segélykéréshez szükséges hírközlő eszközzel, vagy ha azzal rendelkezik a szezonra szóló 5.000 Ft-os mobiltelefon kártyával. Annak felvételére a mentőőr a szezonra szólóan külön elszámolás nélkül jogosult. A polgármester biztosítja részére a mentőcsónakot és arra 40x40 cm nagyságú fehér alapú 30x30 cm szálmagasságú 10 cm széles vöröskereszttel ellátott zászlót kell szerelni. A csónakban csak a mentőőri szolgálatot ellátó személy tartózkodhat és az csak a mentési feladatok ellátásához használható.
4. A mentőőr szolgálati ideje alatt köteles a csónakban vagy a csónak 50 m-es körzetében tartózkodni, olyan helyen, ahonnan a fürdésre kijelölt vízfelület belátható.

24. A strandra a belépés

- 700,- Ft/fő/nap

- a Bakancsos Ifjúsági Táborban, a csoportosan üdülők részére megállapított külön belépő díj 400,-Ft/fő/nap úgy, hogy a csoport alatt minimum 20 főt kell érteni,

- a dombrádi lakosok részére meghatározott külön belépő díj 400,-Ft/fő/nap, melyet lakcímet igazoló hatósági igazolvány bemutatásával lehet érvényesíteni,

- a 6 éven aluli gyermekek számára a strand használata ingyenes,

- az üdülőtulajdonosoknak 400,-Ft/nap

- havi bérlet ára: 6000 Ft.

1. melléklet

HÁZIREND

1. A strand szolgáltatásait igénybe vevő személyek (a továbbiakban: fürdővendég) egészségének és testi épségének védelme érdekében a strandot nem látogathatja
2. a lázas vagy hányásos-hasmenéses, továbbá fertőző gyomor-bélrendszeri és bőrbetegségben szenvedő, illetve légúti tüneteket mutató személy;
3. a görcsös állapottal, eszméletvesztéssel járó, illetve feltűnő vagy nagy kiterjedésű kóros elváltozással járó betegségben szenvedő személy
4. alkohol, kábítószer vagy bódító hatású gyógyszer hatása alatt álló személy.
5. A fürdővendégek kötelesek a strandfürdőt mások nyugalmának és biztonságának zavarása nélkül használni.

Ennek alapján különösen tilos:

1. úszni nem tudó személy részére a mélyvíz használata;
2. fürödni a strand területén korlátozott látási viszonyok között, például ködben, vagy sötétben;
3. törékeny tárgynak a vízbe vitele, vagy dobálása, összetörése vagy eldobása a strand területén;
4. a kabinokban, öltözőkben, valamint a játszótér területén és 5 méteres körzetében a dohányzás;
5. járművel – kivéve a kerékpár a kerékpártárolóig, valamint a fogyatékkal élők járművei, segédeszközei – a strand területére a behajtás;
6. strand területének bármilyen módon történő beszennyezése, szemetelése;
7. rádió, magnó, telefon másokat zavaró nagy hangerővel történő használata, hallgatása;
8. mások nyugalmának zavarása, futballozással vagy labdázással - kivéve az Önkormányzat által e célra kijelölt területet.
9. A fürdővendégeknek a sorban állás helyszínein 1,5 méteres távolságot szükséges egymástól tartaniuk. A sorban állásnál lehetőség szerint az egy háztartásban élőket csak egy személy képviselje. Zuhanyzókban és az illemhelyekben is lehetőség szerint el kell kerülni a sorban állást.
10. A Házirendet a fürdő bejáratánál kell közzétenni.